ai4bharat/Pralekha huggingface dataset:
கப்பல் போக்குவரத்து அமைச்சகம்
கேரளாவுக்கு உதவும் கப்பல்துறையினர்
நாட்டின் பல்வேறு பகுதிகளிலிருந்தும் கடல் வழியாக கொச்சிக்கு வரும் நிவாரணப் பொருட்கள்
பெருமழை – வெள்ளத்தால் உருக்குலைந்த கேரளாவுக்கு, நிவாரணப் பொருட்களைக் கடல் வழியாக கொச்சி துறைமுகத்திற்கு கொண்டு வருவதற்கான நடவடிக்கைகளை மத்திய அரசின் கப்பல்துறை மேற்கொண்டுள்ளது. இதற்கென கொச்சித் துறைமுகப் பொறுப்புக் கழகம் எர்ணாகுளம் மற்றும் மட்டாஞ்சேரியில் உள்ள இரண்டு சரக்கு இறக்கும் தளங்களை ஒதுக்கியுள்ளது. இந்த இரண்டு தளங்களிலும் கேரளாவுக்கு நிவாரணப் பொருட்களை ஏற்றிவரும் கப்பல்களை நிறுத்த வசதி செய்யப்பட்டுள்ளது. அத்துடன், மருந்து மற்றும் நிவாரணப் பொருட்களை இறக்கி வைக்க ஏதுவாக இரண்டு சரக்குக் கிடங்குகளும் ஒதுக்கப்பட்டுள்ளன.
தூத்துக்குடி வ.உ.சிதம்பரனார் துறைமுகம், புது மங்களூர், சென்னை மற்றும் எண்ணூர் காமராஜர் துறைமுகங்களிலிருந்து அனுப்பப்படும் நிவாரணப் பொருட்கள், தூத்துக்குடி வ.உ.சி துறைமுகத்தில் மொத்தமாக சேகரிக்கப்பட்டு, அங்கிருந்து கொச்சித் துறைமுகத்திற்கு அனுப்பி வைக்கப்படுகின்றன.
மும்பையிலிருந்து கடற்படைக்குச் சொந்தமான ஐ.என்.எஸ். தீபக் கப்பல் மூலம் 800 டன் தூய்மையான குடிநீர் மற்றும் 18 டன் மளிகைப் பொருட்கள் கொச்சிக்கு கொண்டுவரப்பட்டுள்ளன. பின்னர் அங்கிருந்து, பாதிக்கப்பட்ட பகுதிகளுக்கு குடிநீர் அனுப்பி வைக்கப்படுகிறது. இதேபோன்று, கச்சா எண்ணெய் உள்ளிட்ட எரிபொருட்களும் கப்பல் மூலம் கொச்சிக்குக் கொண்டுவரப்பட்டுள்ளது.
கப்பல் துறையினரின் இந்த நடவடிக்கைகளை, மத்திய கப்பல் மற்றும் சாலைப் போக்குவரத்துத்துறை அமைச்சர் திரு. நிதின் கட்கரி பாராட்டியுள்ளார்.
--------------
(Visitor Counter : 123
பிரதமர் அலுவலகம்
ஆந்திரப்பிரதேசத்தில் பேருந்து விபத்தில் உயிரிழந்தவர்களுக்குப் பிரதமர் இரங்கல் தெரிவித்துள்ளார்
ஆந்திரப்பிரதேச மாநிலம் மேற்கு கோதாவரியில் ஏற்பட்ட பேருந்து விபத்தில் உயிரிழந்தவர்களுக்குப் பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார்.
பிரதமர் அலுவலக ட்விட்டர் செய்தியில் கூறியிருப்பதாவது:
“ஆந்திரப்பிரதேச மாநிலம் மேற்கு கோதாவரியில் பேருந்து விபத்து காரணமாக உயிரிழப்பு ஏற்பட்டிருப்பதற்காக கவலை அடைந்துள்ளேன். சோகமான இந்த தருணத்தில் எனது எண்ணங்கள் உயிரிழந்தவர்களின் குடும்பங்கள் பற்றியதாக உள்ளன: பிரதமர் @narendramodi"
-----
(
நித்தி ஆயோக்
இந்தியா-ஆஸ்திரேலியோ மறுசுழற்சி பொருளாதார போட்டி தொடக்கம்
புதுமையான தொழில்நுட்பங்கள் மூலம், நாட்டின் பொது பிரச்னைகளுக்கு தீர்வு காண இந்தியா மற்றும் ஆஸ்திரேலியாவில் உள்ள மாணவர்கள் மற்றும் தொடக்க நிறுவனங்களை ஒன்றிணைக்கும் நோக்கில் ‘இந்தியா-ஆஸ்திரேலியா மறுசுழற்சி பொருளாதாரம்’ போட்டியை அடல் புதுமை கண்டுபிடிப்பு இயக்கம் மற்றும் ஆஸ்திரேலியாவின் தேசிய அறிவியல் முகமை ஆகியவை தொடங்கின.
கழிவுகளை அகற்றுவதையும், ஒரு பொருளை சுழற்சி முறையில் தொடர்ந்து பயன்படுத்துவதையும் நோக்கமாக கொண்டதுதான் மறு சுழற்சி பொருளாதாரம்.
இதற்கான தொழில்நுட்பத்தை உருவாக்குவதற்கான போட்டியை நடத்த வேண்டும் என இந்தியா மற்றும் ஆஸ்திரேலிய பிரதமர்களி்ன இருதரப்பு உச்சி மாநாடு கடந்தாண்டு ஜூன் 4 ஆம் தேதி நடைப்பெற்ற போது முடிவு செய்யப்பட்டது.
அதன்படி அறிவிக்கப்பட்ட போட்டியில், இரு நாடுகளில் இருந்தும் 1000-க்கும் மேற்பட்ட விண்ணப்பங்கள் பெறப்பட்டன. தீவிர பரிசீலனைக்குப்பின் 80 விண்ணப்பதாரர்கள் இரு தரப்பு போட்டிக்கு தேர்வு செய்யப்பட்டனர்.
இந்தப் போட்டியில் இரு நாடுகளைச் சேர்ந்த மாணவர்கள் மற்றும் தொடக்க நிறுவனங்கள், மறுசுழற்சி பொருளாதாரத்தை ஊக்குவிக்கும் புதுமையான வழிகளை கண்டறிவர்.
காணொலி காட்சி மூலம் நடந்த இதன் தொடக்க விழாவில் பேசிய ஆஸ்திரேலியாவின் தேசிய அறிவியல் முகமையின் இயக்குனர் திரு நிக் பகெட், ‘‘ இந்த மறுசுழற்சி பொருளாதார போட்டியின் கருப்பொருளானது ஆஸ்திரேலியா, இந்தியா ஆகிய இரு நாடுகளுக்கும் முக்கியமானது’’ என்றார்.
இந்நிகழ்ச்சியில் பேசிய அடல் புதுமை கண்டுபிடிப்பு திட்டத்தின் கூடுதல் செயலாளர் திரு ஆர். ரமணன், ‘‘ஆக்கபூர்வமான மற்றும் புதுமையான யோசனைகளின் பன்முகத்தன்மை மற்றும் அவற்றின் எல்லைக்கடந்த பயன்பாடுகள் ஆகியவை காலத்தின் தேவை.
உணவு, பால் பொருட்கள், மின் -கழிவு பொருட்கள் துறையில், தயாரிப்பு பொருட்கள், துணை பொருட்கள், உபயோகத்துக்கு பிந்தைய பயன்பாடு ஆகியவற்றில் மறு சுழற்சி குறித்து ஆராயப்பட வேண்டும்’’ என்றார்.
இதன் இறுதி போட்டி இன்று நடக்கிறது. இதில் வெற்றியாளர்களை இரு நாடுகளைச் சேர்ந்த நடுவர் குழுவினர் தேர்வு செய்வர். இப்போட்டிக்கான மொத்த பரிசுத் தொகை சுமார் ரூ.56 லட்சம்.
வெற்றியாளர்கள், இரு நாட்டு அரசு அதிகாரிகள் முன்னிலையில் பாராட்டப்படுவர்.
மேலும் விவரங்களுக்கு: https://pib.gov.in/PressReleasePage.aspx?PRID=1697115
-----
(Visitor Counter : 150
கப்பல் போக்குவரத்து அமைச்சகம்
போக்குவரத்து மூலம் மாற்றம்: பிரதமரின் தொலைநோக்குக்கு பங்களித்தமைக்காக, இந்திய கப்பல் கழகம் மத்திய அமைச்சர் பாராட்டு
போக்குவரத்து மூலம் மாற்றத்தை ஏற்படுத்தும் பிரதமரின் தொலைநோக்குக்கு பங்களித்தமைக்காக இந்திய கப்பல் கழகம் மத்திய கப்பல் போக்குவரத்து துறை அமைச்சர் திரு சர்பானந்த சோனோவால் பாராட்டு தெரிவித்தார்.
மும்பையில் நடந்த இந்திய கப்பல் கழகம் வைரவிழா கொண்டாட்ட நிகழ்ச்சியில் மத்திய துறைமுகங்கள், கப்பல் மற்றும் நீர்வழிப் போக்குவரத்துத் துறை அமைச்சர் திரு சர்பானந்த சோனோவால், இத்துறை இணையமைச்சர் திரு சாந்தனு தாகூர் ஆகியோர் கலந்து கொண்டனர். இந்நிகழ்ச்சியில் மத்திய அமைச்சர் திரு சர்பானந்த சோனோவால் பேசியதாவது:
மிகப் பெரிய கடல் போக்குவரத்து நிறுவனமான இந்திய கப்பல் கழகம், போக்குவரத்து மூலம் மாற்றம் என்ற பிரதமரின் தொலை நோக்குக்கு குறிப்பிடத்தக்க பங்களிப்பை அளித்துள்ளது. கடந்த 60 ஆண்டுகளாக வெற்றியின் அடையாளமாக, இந்திய கப்பல் கழகம் திகழ்கிறது. இதற்காக இதன் ஊழியர்கள் மற்றும் முன்னாள் ஊழியர்களுக்கு வாழ்த்துக்கள். எதிர்காலத்தில் தனது பலத்தை இந்திய கப்பல் கழகம் இன்னும் அதிகமாக காட்ட வேண்டும். இந்தியக் குழு என்ற உணர்வுடன் நாம் பணியாற்ற வேண்டும். ஒவ்வொருவரும் தனது பலத்தை வெளிப்படுத்தி, நாட்டை முன்னோக்கி கொண்டு செல்ல வேண்டும். கடல் வளத்தின் சக்தியை, மக்கள் உணர வேண்டும். சரியான தொழில்நுட்பங்கள் மூலம், அதை சரியான வழியில் பயன்படுத்த வேண்டும். கடல்சார் துறையில் நாம் இன்னும் பல நடவடிக்கைகளை மேற்கொள்ள வேண்டும்.
இவ்வாறு அவர் பேசினார்.
கண்ட்லா துறைமுகத்திலிருந்து எம்.வி எஸ்சிஐ சென்னை என்ற கப்பலை மத்திய அமைச்சர் கொடியசைத்து தொடங்கி வைத்தார். இந்த கப்பல் கொச்சி மற்றும் தூத்துக்குடி சென்று, ஏற்றுமதி பொருட்களை மத்திய கிழக்கு நாடுகளுக்கு கொண்டு செல்லும்.
மத்திய இணையமைச்சர் திரு சாந்தனு தாகூர் பேசுகையில், ‘‘இந்தியாவில் உள்ள அனைத்து முக்கிய துறைமுகங்களையும், சர்வதேச தரத்தில் மேம்படுத்த நாங்கள் முயற்சிக்கிறோம்’’ என்றார்.
இந்திய கப்பல் கழகத்தின் 60 ஆண்டு கால பயணத்தை தெரிவிக்கும் புத்தகத்தையும் மத்திய அமைச்சர் திரு சர்பானந்த சோனாவால் வெளியிட்டார். இந்திய கப்பல் கழகம் வளாகத்தில் துளசிச் செடியை மத்திய அமைச்சர் நட்டு வைத்தார். அங்கு நடந்த கலை நிகழ்ச்சிகளையும் அவர் பார்வையிட்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1760726
|
குடியரசுத் தலைவர் செயலகம்
|
தேசிய ராணுவக் கல்லூரியின் 58-வது அணியைச் சேர்ந்த பயிற்றுநர்கள் மற்றும் பயிற்சியாளர்கள் குடியரசுத் தலைவருடன் சந்திப்பு
தேசிய ராணுவக் கல்லூரியின் 58-வது அணியைச் சேர்ந்த பயிற்றுநர்கள் மற்றும் பயிற்சியாளர்கள் குடியரசுத் தலைவர் திரு. ராம் நாத் கோவிந்தை இன்று  குடியரசுத் தலைவர் மாளிகையில் சந்தித்தனர்.
நிகழ்ச்சியில் பேசிய குடியரசுத் தலைவர், நாம் வாழ்ந்து வரும் உலக சூழல் சவால் மிகுந்ததாகவும், சக்திவாய்ந்ததாகவும் உள்ளது என்றார். நாட்டின் பாதுகாப்பும், இடர்காப்பும் ஒரே அர்த்தமுடையதாக இருந்த காலகட்டத்தில், பிராந்திய ஒருமைப்பாட்டை காப்பாற்ற வேண்டிய அவசியம் இருந்ததாக அவர் கூறினார். ஆனால், அந்தப் பிரச்சினை நெடுநாட்களாக நீடிக்கவில்லை என்றும் அவர் குறிப்பிட்டார். தற்போது, இடர்காப்பு என்பது பொருளாதாரம் மற்றும் எரிசக்தி பாதுகாப்பு, இணையப் பாதுகாப்பு சுகாதாரம், உணவு, வளர்ந்து வரும் தொழில்நுட்பங்கள் மற்றும் சுற்றுச் சூழலுடன் தொடர்புடையதாக உள்ளது என்றும் அவர் தெரிவித்தார். தொலைத்தொடர்பு வசதிகள் மிகுந்த உலகில் அரசியல், சமூக மற்றும் பொருளாதார எழுச்சி ஆகியவை நமது நாட்டின் எல்லைகளுக்கு அப்பாற்பட்டவை என்றும், இவை நாட்டின் பாதுகாப்பில் இதற்கு முன் கண்டிராத விளைவுகளை ஏற்படுத்தியிருப்பதாகவும் குடியரசுத் தலைவர் குறிப்பிட்டார்.
இடர்காப்பு விவகாரத்தைப் பொறுத்தவரை, பல்வேறு பிரிவுகளை ஒருங்கிணைத்து பணியாற்றுவது என்பது மிகவும் சிக்கலான அம்சமாக உள்ளது என்றும் குடியரசுத் தலைவர் திரு. ராம் நாத் கோவிந்த் தெரிவித்தார். இந்தியா போன்ற ஜனநாயக நாடுகளில், அரசின் பல்வேறு துறைகள், அமைப்புகள் மட்டுமின்றி, தனியார் துறையினரும் ஒருங்கிணைந்து பணியாற்ற வேண்டிய சூழல் இருப்பதாகவும் அவர் கூறினார். மேலும், ஒருவர் மற்றவரது செயல்பாட்டு வரம்புகளை அறிந்துகொள்ள வேண்டியிருப்பதாகவும் கூறினார். அதாவது, அரசியல் தலைமையும், குடிமைப்பணி அதிகாரிகளும் நமது ராணுவப் படைகளின் வலிமை மற்றும் உணர்வுகளை அறிந்திருக்க வேண்டியது அவசியம். அதுபோன்று, ராணுவ அதிகாரிகளும் நாட்டின் அரசியல் சாசனம் மற்றும் நிர்வாக கட்டமைப்பு பற்றி அறிந்திருப்பதும் அவசியம். இவை அனைத்தும் நாட்டின் இடர்காப்பு அணுகுமுறையின் முக்கிய அம்சங்களாகும்.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.1 கோடி தடுப்பூசி டோஸ்கள் வழங்கப்பட்டுள்ளன. இதில் 95.13 கோடி இரண்டாம் தவணை தடுப்பூசி டோஸ்களும், 22.41 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 6,675 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 2,670 பேர் கொவிட் தொற்றால் பாதிக்கப்பட்டுள்ளனர். இது 0.01 சதவீதமாகும்.
தொற்றிலிருந்து மீண்டவர்களின் விகிதம் 98.8 சதவீதம்.
கடந்த 24 மணி நேரத்தில் 207 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,41,45,445 பேர்.
கடந்த 24 மணி நேரத்தில் 173 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 0.19% வாராந்திர பாதிப்பு விகிதம் 0.14%
இதுவரை மொத்தம் 91.1 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 92,955 சோதனைகள் நடத்தப்பட்டுள்ளன.
பிரதமர் அலுவலகம்
புகழ்பெற்ற தடகள வீரர் திரு மில்கா சிங்கின் மறைவிற்கு பிரதமர் இரங்கல்
பிரபல தடகள வீரர் திரு மில்கா சிங் அவர்களின் மறைவிற்கு பிரதமர் திரு நரேந்திர மோடி ஆழ்ந்த இரங்கலை தெரிவித்துள்ளார். நாட்டு மக்களின் நம்பிக்கையைப் பூர்த்தி செய்து எண்ணிலடங்காத இந்தியர்களின் மனதில் சிறப்பான இடம் பிடித்த மாபெரும் விளையாட்டு வீரர் என்று அவரை திரு மோடி குறிப்பிட்டுள்ளார்.
பிரதமர் வெளியிட்டுள்ள சுட்டுரைச் செய்தியில் தெரிவித்துள்ளதாவது:
“திரு மில்கா சிங் அவர்களின் மறைவினால், நாட்டு மக்களின் நம்பிக்கையைப் பூர்த்தி செய்து எண்ணிலடங்காத இந்தியர்களின் மனதில் சிறப்பான இடம் பிடித்த மாபெரும் விளையாட்டு வீரரை நாம் இழந்துள்ளோம். அனைவருக்கும் ஊக்கமளிக்கும் அவரது ஆளுமை, லட்சக் கணக்கானவர்கள் அவர்மீது அன்பு செலுத்தக் காரணியாக இருந்தது. அவரது மறைவினால் மிகுந்த துயரமடைந்தேன்.
சில நாட்களுக்கு முன்புதான் திரு மில்கா சிங் அவர்களுடன் நான் பேசினேன். அதுதான் எங்களது இறுதி கலந்துரையாடல் என்பதை நான் அப்போது அறியவில்லை. ஏராளமான வளர்ந்து வரும் தடகள வீரர்களுக்கு அவரது வாழ்க்கைப் பயணம் ஆற்றலைத் தரும். அன்னாரது குடும்பத்தினர் மற்றும் உலகெங்கும் உள்ள அவரது ரசிகர்களுக்கு எனது இரங்கல்கள்.”
நிதி அமைச்சகம்
161-வது வருமான வரி தினம்: நாட்டை கட்டமைப்பதை நோக்கி ஒரு பயணம்
161-வது வருமான வரி தினம் மத்திய நேரடி வரிகள் வாரியத்தால் நாடு முழுவதும் உள்ள அதன் அலுவலகங்களில் இன்று கொண்டாடப்பட்டது. இதன் ஒரு பகுதியாக பல்வேறு நிகழ்ச்சிகளுக்கு ஏற்பாடு செய்யப்பட்டன. ஒருங்கிணைப்பு, சிறப்பாக செயல்படுதல், ஒத்துழைப்பு மற்றும் ஆக்கபூர்வமான பணி ஆகிய வருமான வரித்துறையின் விழுமியங்களை பிரதிபலிக்கும் வகையில், ஐசிஏஐ மண்டல கிளைகள் மற்றும் வர்த்தக சங்கங்கள் உள்ளிட்ட வெளிப்புற பங்குதாரர்கள் உடனான இணைய கருத்தரங்கு, மரம் நடும் விழா, தடுப்புமருந்து முகாம்கள், கொரோனா நிவாரணத்தில் சிறப்பாக பணிபுரிந்த அலுவலர்களுக்கு பாராட்டு கடிதங்கள் வழங்குதல், பணியின் போது கொவிட்டால் உயிரிழந்த அலுவலர்களின் குடும்பங்களோடு தொடர்பு கொள்ளுதல் உள்ளிட்ட நடவடிக்கைகள் மேற்கொள்ளப்பட்டன.
வருமான வரித் துறைக்கு வாழ்த்துச்செய்தி வழங்கிய மத்திய நிதி மற்றும் பெருநிறுவன விவகாரங்கள் அமைச்சர் திருமதி நிர்மலா சீதாராமன், 2014-ம் ஆண்டு முதல் அரசு மேற்கொண்டுவரும் சீர்திருத்தங்களை சிறப்பான முறையில் செயல்படுத்தி வருவதற்காக துறைக்கு பாராட்டு தெரிவித்தார். வரியை நேர்மையாக செலுத்துவோர் நாட்டின் வளர்ச்சிக்கு அவர்கள் ஆற்றும் பங்குக்காக அங்கீகரிக்கப்பட வேண்டும் என்றும் அவர் கூறினார்.
வரி செலுத்தும் முறையை எளிமைப் படுத்துவதற்காக தொடர்ந்து பணியாற்றி வருவதற்காகவும், துறையின் செயல்பாடுகளை நியாயமானதாகவும் வெளிப்படைத்தன்மை மிக்கதாகவும் ஆக்குவதற்கு எடுத்துவரும் நடவடிக்கைகளுக்காகவும் வருமானவரித் துறையை அவர் பாராட்டினார்.
பெருந்தொற்றால் ஏற்பட்ட சிரமங்களுக்கு இடையிலும் தங்களது கடமையை ஆற்றி வரும் வரி செலுத்துவோரை அவர் பாராட்டினார். பெருந்தொற்று காரணமாக பணியின் போது உயிரிழந்த அலுவலர்களின் பங்களிப்பை நாடு என்றைக்கும் மறக்காது என்று அவர் கூறினார்.
வரி வசூல் மற்றும் வரி கொள்கைகளை நியாயமான மற்றும் வெளிப்படைத்தன்மை மிக்க வகையில் செயல்படுத்துதல் ஆகிய இரட்டை பணிகளை வருமானவரித்துறை சிறப்பாக செய்து வருவதாக நிதி இணை அமைச்சர் திரு பங்கஜ் சவுத்ரி தமது வாழ்த்துச் செய்தியில் குறிப்பிட்டார். பெரும்பாலான செயல்முறைகள் ஆன்லைன் தளத்திற்கு மாற்றப்பட்டு விட்டதாகவும் வரி செலுத்துவோர் வருமானவரி அலுவலகங்களுக்கு நேரில் செல்ல வேண்டிய தேவை மிகவும் குறைக்கப்பட்டு உள்ளதாகவும் அவர் கூறினார்.
நேரடி வரிகளை நிர்வாகிக்கும் முகமையாக நாட்டுக்கு மிகவும் சிறப்பான சேவையை வருமான வரித்துறை ஆற்றி வருவதாக நிதி இணை அமைச்சர் டாக்டர் பகவத் கிஷன் ராவ் காரட் தமது வாழ்த்துச் செய்தியில் குறிப்பிட்டார். வரி என்பது அரசுக்கான வருமானத்தின் ஆதாரம் மட்டுமே அல்ல என்றும் சமூக பொருளாதார நோக்கங்களை அடைவதற்கான சிறப்பான ஒரு உபகரணம் என்றும் அவர் கூறினார். காலத்திற்கு ஏற்றவாறு துடிப்பான முறையில் தன்னை நிரூபித்து வரும் வருமான வரித் துறையை அவர் பாராட்டினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetailm.aspx?PRID=1738493
சுற்றுலா அமைச்சகம்
உள்நாட்டு சுற்றுலாவுக்கு 2018-19-ல் அனுமதிக்கப்பட்ட 10 திட்டங்களுக்கு ரூ.627.40 கோடி நிதி வழங்க மத்திய அமைச்சரவை ஒப்புதல்
2019-20-ல் அனுமதிக்கப்பட்ட புதிய திட்டங்களுக்கு கூடுதலாக ரூ.1854.67 கோடி
பிரதமர் திரு.நரேந்திர மோடி தலைமையிலான மத்திய அமைச்சரவை, உள்நாட்டு சுற்றுலாவுக்கு 2018-19-ல் அனுமதிக்கப்பட்ட 10 திட்டங்களுக்கு ரூ.627.40 கோடி நிதி வழங்கவும், மேலும் 2019-20-ம் ஆண்டில் உள்நாட்டு சுற்றுலாவுக்கு அனுமதிக்கப்பட்ட புதிய திட்டங்களுக்கு கூடுதலாக ரூ.1854.67 கோடி வழங்கவும் ஒப்புதல் அளித்துள்ளது.
உள்நாட்டு சுற்றுலா திட்டத்தின் கீழ் மத்திய சுற்றுலா அமைச்சகம் இந்தியாவை உலக அளவில் நிலையான, சிறந்த சுற்றுலா தலமாக உருவாக்கும் வகையில் உள்கட்டமைப்பு வசதிகளை மேம்படுத்தி வருகிறது.
இந்த உள்கட்டமைப்புக்கான வசதிகள் தனியார் துறை சார்பில் வருவாயை ஈட்டும் திட்டங்களில் முதலீட்டை ஈர்க்கவும் சுற்றுலாப் பயணிகளுக்கான வசதிகளை மேம்படுத்தவும், வருவாய் மற்றும் வேலைவாய்ப்பை அதிகரிக்கவும் உதவும்.
(Visitor Counter : 79
சுகாதாரம் மற்றும் குடும்ப நலத்துறை அமைச்சகம்
கொவிட் 19-க்கு எதிரான சக்தி வாய்ந்த ஆயுதம் தடுப்பூசி; இதன் வேகத்தை அதிகரிக்கவும், தடுப்பூசி செலுத்தப்படுவதை விரிவாக்கவும் தீவிரமான இயக்கங்களை நாம் தொடங்குவோம்: டாக்டர் மன்சுக் மாண்டவியா
கொவிட் தடுப்பூசி முழுமை அடைவதற்குத் தொண்டு நிறுவனங்கள், ஆன்மீக அமைப்புகள், சமயத் தலைவர்கள், சமூக செல்வாக்கு மிக்கவர்கள் மற்றும் பல்வேறு தரப்பினரை ஈடுபடுத்துமாறு மாநிலங்களுக்கு அறிவுறுத்தல்
“கொவிட் 19 தடுப்பூசி செலுத்துவதில் இறுதிக்கட்டத்தில் நாம் இருக்கிறோம். தடுப்பூசி வேகத்தை அதிகரித்தல் மற்றும் தடுப்பூசி செலுத்துவதை விரிவுபடுத்துதல் மூலம் கொவிட் 19 தடுப்பூசி முழுமை பெறுவதை உறுதி செய்ய தீவிரமான இயக்கத்தை நாம் தொடங்குவோம்” என்று மத்திய சுகாதாரம் மற்றும் குடும்ப நலத் துறை அமைச்சர் டாக்டர் மன்சுக் மாண்டவியா தெரிவித்துள்ளார்.
மணிப்பூர், மேகாலயா, நாகாலாந்து மாநிலங்கள் மற்றும் புதுச்சேரி யூனியன் பிரதேசத்தில் வீடுவீடாக சென்று தடுப்பூசி செலுத்தும் திட்டத்தின் முன்னேற்றம் குறித்த ஆய்வு கூட்டத்திற்கு இன்று அவர் தலைமை தாங்கினார். இம்மாநிலங்கள் மற்றும் யூனியன் பிரதேசத்தின் சுகாதாரத் துறை செயலாளர்கள் மூத்த அதிகாரிகள் ஆகியோருடன் காணொலிக் காட்சி மூலம் அவர் கலந்துரையாடினார்.
இந்தியாவில் தடுப்பூசி முதல் டோஸ் செலுத்தியவர்கள் 82 சதவீதமும், இரண்டாவது டோஸ் செலுத்தியவர்கள் 43 சதவீதமும் உள்ள நிலையில், மணிப்பூரில் 54%, 36%, மேகாலயாவில் 57%, 38%, நாகாலாந்தில் 49%, 36%, புதுச்சேரியில் 66%, 39% என்ற நிலையில் உள்ளது.
கொவிட் 19-க்கு எதிரான சக்தி வாய்ந்த ஆயுதம் தடுப்பூசி என்பதை வலியுறுத்திய சுகாதார அமைச்சர், கொவிட் தடுப்பூசி முழுமை அடைவதற்குத் தொண்டு நிறுவனங்கள், ஆன்மீக அமைப்புகள், சமயத் தலைவர்கள், சமூக செல்வாக்கு மிக்கவர்கள் மற்றும் பல்வேறு தரப்பினரை ஈடுபடுத்துமாறு மாநிலங்களை அறிவுறுத்தினார்.
“பாதுகாப்புக் கவசம் எனப்படும் கொவிட் 19 தடுப்பூசி செலுத்தாமல், நாட்டில் தகுதிவாய்ந்த குடிமக்கள் ஒருவரும் விடுபடவில்லை என்பதைக் கூட்டு முயற்சியோடு நாம் உறுதி செய்ய வேண்டும். தயக்கம், தவறான தகவல், மூட நம்பிக்கை போன்ற பிரச்சினைகளையும் நாம் சரி செய்ய வேண்டும்” என்று அமைச்சர் கூறினார்.
அரசு ஊழியர்கள் அனைவரையும், வாரத்தில் ஒருநாள் ஒவ்வொரு வீட்டிற்கும் சென்று முழுமையாக தடுப்பூசி செலுத்திக் கொள்ளும் வகையில், அவர்களை ஊக்கப்படுத்தவும், திரட்டவும் ஈடுபடுத்த மாநில அரசுகளை டாக்டர் மன்சுக் மாண்டவியா வலியுறுத்தினார். அருணாச்சலப்பிரதேசத்திற்கு அண்மையில் தாம் பயணம் செய்த போது, பல வீடுகளில் “முழுமையாக தடுப்பூசி செலுத்தப்பட்ட வீடு” என்று ஸ்டிக்கர்கள் ஒட்டப்பட்டிருப்பதை கவனித்ததாக குறிப்பிட்ட அமைச்சர், இதுபோன்ற உத்திகளை மற்ற மாநிலங்களும் பயன்படுத்தலாம் என்று கூறினார்.
இந்தக் கலந்துரையாடலின் போது, மத்திய சுகாதார செயலாளர் திரு ராஜேஷ் பூஷன், கூடுதல் செயலாளர் டாக்டர் மனோகர் அக்னானி உள்ளிட்டோர் கலந்துகொண்டனர்.
••••••••••••
(Visitor Counter : 149
நிலக்கரி அமைச்சகம்
300 மெகாவாட் சூரிய மின் திட்டத்திற்கான நீண்ட கால மின் பயன்பாட்டு ஒப்பந்தத்தில் என்.எல்.சி இந்தியா லிமிடெட் ராஜஸ்தானுடன் கையெழுத்திட்டுள்ளது
நிலக்கரி அமைச்சகத்தின் கீழ் உள்ள மத்திய நவரத்னா பொதுத்துறை நிறுவனமான என்.எல்.சி இந்தியா லிமிடெட் , 300 மெகாவாட் சூரிய மின்சக்தியை வழங்குவதற்காக ராஜஸ்தான் உர்ஜா விகாஸ் நிகாம் நிறுவனத்துடன் நீண்ட கால மின் பயன்பாட்டு ஒப்பந்தத்தில் கையெழுத்திட்டுள்ளது.
இந்திய புதுப்பிக்கத்தக்க எரிசக்தி மேம்பாட்டு முகமை வெளியிட்ட மத்திய பொதுத்துறை நிறுவனத் திட்டத்தின் கட்டம் -2 தவணை -3ல் இந்நிறுவனம் 510 மெகாவாட் சூரிய மின் திட்டத் திறனைப் போட்டி ஏலத்தின் மூலம் பெற்றுள்ளது. ராஜஸ்தானின் பிகானீர் மாவட்டத்தில் உள்ள பர்சிங்சாரில் 300 மெகாவாட் திறன் கொண்ட சூரிய சக்தி திட்டத் திறன் செயல்பாட்டில் உள்ளது. இந்தத் திட்டத்திற்கான ஒப்பந்தம் போட்டி ஏலம் மூலம் டாடா பவர் சோலார் சிஸ்டம்ஸ் நிறுவனத்திற்கு வழங்கப்பட்டுள்ளது.
அடுத்த 25 ஆண்டுகளுக்கு ராஜஸ்தான் மாநிலத்திற்கு சூரிய ஒளி மின்சாரத்தை வழங்குவதற்கான இந்த ஒப்பந்தம், என்.எல்.சி இந்தியா லிமிடெட், ராஜஸ்தான் உர்ஜா விகாஸ் நிகாம் லிமிடெட் இடையே 2023 ஆகஸ்ட் 17 அன்று ஜெய்ப்பூரில் கையெழுத்தானது. இதில் ராஜஸ்தான் உர்ஜா விகாஸ் நிகாம் லிமிடெட் இயக்குநர்  திரு.டி.கே.ஜெயின், என்.எல்.சி இந்தியா லிமிடெடின் பொது மேலாளர் திரு.டி.பி.சிங் ஆகியோர் கையெழுத்திட்டனர்.
இத்திட்டத்தின் மூலம் ஆண்டுக்கு 750 மில்லியன் யூனிட் மின்சாரம் உற்பத்தி செய்யப்பட்டு, மொத்தப் பசுமை மின்சாரமும் ராஜஸ்தான் மாநிலத்திற்கு வழங்கப்படும். இத்திட்டம் ராஜஸ்தான் மாநிலத்தின் புதுப்பிக்கத்தக்க மின்சாரக் கொள்முதல் இலக்குகளை அடைய உதவும்.
இத்திட்டத்தின் மூலம் உற்பத்தி செய்யப்படும் மின்சாரம் ஒவ்வொரு ஆண்டும் 0.726 மில்லியன் டன் கரியமிலவாயு வெளியேற்றத்தைக் குறைக்க உதவும். புதுப்பிக்கத்தக்க எரிசக்தியைப் பொறுத்தவரை, தமிழ்நாட்டில் தற்போதுள்ள 1.40 ஜிகாவாட் உற்பத்தித் திறனைத் தவிர, என்எல்சிஐஎல் இந்தத் திறனை மற்ற மாநிலங்களில் விரிவுபடுத்துவது இதுவே முதல் முறையாகும். என்.எல்.சி.ஐ.எல் தற்போது 1,421 மெகாவாட் புதுப்பிக்கத்தக்க எரிசக்தி திறனைக் கொண்டுள்ளது. நிறுவனத்தின் கார்ப்பரேட் திட்டத்தின்படி, 2030-க்குள் 6,031 மெகாவாட் திறனை நிறுவ திட்டமிட்டுள்ளது.
நிலக்கரி அமைச்சகம்
ஒட்டுமொத்த நிலக்கரி உற்பத்தியை அதிகரிக்க நடவடிக்கைகள்
நாட்டில் கடந்த 2021-22-ம் நிதியாண்டில் 778.19 மில்லியன் டன் அளவிற்கு நிலக்கரி உற்பத்தி செய்யப்பட்டது. 208.93 மில்லியன் டன் அளவிற்கு நிலக்கரி இறக்குமதி செய்யப்பட்டது. மொத்தம் 818.99 மில்லியன் டன் அளவிலான நிலக்கரி விநியோகம் செய்யப்பட்டது. 2022-23-ம் நிதியாண்டில் ஜனவரி 2023 நிலவரப்படி, 698.24 மில்லியன் டன் அளவிற்கு நிலக்கரி உற்பத்தி செய்யப்பட்டது. 719.86 மில்லியன் டன் அளவிற்கு நிலக்கரி விநியோகம் மேற்கொள்ளப்பட்டுள்ளது. நவம்பர் 2022 வரை, 168 மில்லியன் டன் அளவிற்கு நிலக்கரி இறக்குமதி செய்யப்பட்டது.
இத்தகவலை மத்திய நிலக்கரி, சுரங்கம், மற்றும் நாடாளுமன்ற விவகாரத்துறை அமைச்சர் திரு பிரலாத் ஜோஷி மக்களவையில் இன்று தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1897343
-----
AP/IR/KPG/GK
(Visitor Counter : 77
வணிகம் மற்றும் தொழில்துறை அமைச்சகம்
செகோவின் மாநிலச் செயலாளர் திருமதி ஹெலனா புட்லிகர் மற்றும் இந்திய வர்த்தக மற்றும் தொழில்துறை அமைச்சர் திரு. பியூஷ் கோயல் இடையேயான வெற்றிகரமான சந்திப்பு வர்த்தகம் மற்றும் முதலீட்டு உறவுகளை வலுப்படுத்துகிறது
இந்திய வர்த்தக அமைச்சர் திரு பியூஷ் கோயல் மற்றும் பொருளாதார விவகாரங்களுக்கான மாநில செயலகத்தின்  இயக்குனர் திருமதி ஹெலினா புட்லிகர் இடையே புதுதில்லியில் இன்று மிகவும் வெற்றிகரமான சந்திப்பு நடைபெற்றது. ஜெய்ப்பூரில் நடைபெற்ற ஜி 20 வர்த்தக அமைச்சர்களின் கூட்டம் வெற்றிகரமாக முடிவடைந்ததைத் தொடர்ந்து இந்த சந்திப்பு நடந்தது, மேலும் இது வலுவான வர்த்தக மற்றும் முதலீட்டு உறவுகளை வளர்ப்பதில் இந்தியா மற்றும் ஐரோப்பிய சுதந்திர வர்த்தக சங்கம்  நாடுகளின் உறுதிப்பாட்டை அடிக்கோடிட்டுக் காட்டுகிறது.
இந்த சந்திப்பின் போது, அமைச்சர் கோயல் மற்றும் திருமதி புட்லிகர் ஆகியோர் இந்தியாவுக்கும் ஈ.எஃப்.டி.ஏ நாடுகளுக்கும் இடையிலான வர்த்தக மற்றும் முதலீட்டு உறவுகள் குறித்து விரிவான விவாதங்களில் ஈடுபட்டனர். இந்தியாவுக்கும் ஈ.எஃப்.டி.ஏ.வுக்கும் இடையே வர்த்தக மற்றும் பொருளாதார கூட்டாண்மை ஒப்பந்தத்திற்கான  நடந்து வரும் பேச்சுவார்த்தைகளில் ஏற்பட்டுள்ள முன்னேற்றம் குறித்த விரிவான மறுஆய்வு இந்த பேச்சுவார்த்தையில் அடங்கும்.
இந்தியா மற்றும் ஈ.எஃப்.டி.ஏ நாடுகளின் வளர்ந்து வரும் பொருளாதார நிலப்பரப்புகளை பிரதிபலிக்கும் பரஸ்பரம் பயனளிக்கும் வர்த்தக ஒப்பந்தத்தை அடைவதற்கான தங்கள் பகிரப்பட்ட பார்வையை இரு தலைவர்களும் மீண்டும் வலியுறுத்தினர். இரு பிராந்தியங்களின் குடிமக்களின் நோக்கங்களுக்கு சேவை செய்யும் ஒரு ஒப்பந்தத்தை உருவாக்க முக்கிய பிரச்சினைகள் மற்றும் கவலைகளை நிவர்த்தி செய்வதன் முக்கியத்துவத்தை இந்த கலந்துரையாடல்கள் வலியுறுத்தின. TEPA பேச்சுவார்த்தைகளில் கூட்டு முயற்சி கூட்டாண்மையின் முக்கியத்துவத்தையும், இந்த பேச்சுவார்த்தைகளின் வெற்றியை உறுதி செய்வதில் இரு தரப்பினரின் அர்ப்பணிப்பையும் அடிக்கோடிட்டுக் காட்டுகிறது.
இந்த சந்திப்பின் முடிவுகள் இந்தியா-ஈஎஃப்டிஏ வர்த்தக உறவுகளில் ஒரு சாதகமான முன்னேற்றத்தைக் குறிக்கின்றன, இது இரு பிராந்தியங்களுக்கு இடையிலான நீண்டகால நட்பு மற்றும் ஒத்துழைப்பை மேலும் வலுப்படுத்துகிறது. வர்த்தக மற்றும் முதலீட்டு உறவுகளை ஆழப்படுத்துவதற்கான உறுதிப்பாடு இந்தியா மற்றும் ஈ.எஃப்.டி.ஏ நாடுகளின் பொருளாதார வளர்ச்சி மற்றும் செழிப்புக்கு நல்லது எனக் கருதப்படுகிறது.
----
ANU/AD/PKV/DL
(Visitor Counter : 58
குடியரசுத் தலைவர் செயலகம்
தேசிய மகளிர் ஆணையத்தின் நிறுவன தின கொண்டாட்டத்தில் குடியரசுத் தலைவர் பங்கேற்பு
தேசிய மகளிர் ஆணையத்தின் நிறுவன தின கொண்டாட்டத்தில் குடியரசுத் தலைவர் திருமதி திரௌபதி முர்மு இன்று  பங்கேற்றார்.
நிகழ்ச்சியில் பேசிய குடியரசுத்தலைவர் மகளிருக்கு அதிகாரமளித்தல் இல்லாமல், வலுவான மற்றும் ஆரோக்கியமான சமூகத்தை கற்பனை செய்துகூட பார்க்க இயலாது என்றார். சமூக, பொருளாதார, கலாச்சார, அரசியல் என அனைத்து தளங்களிலும் பெண்கள் உரிய பங்களிப்பை செலுத்தும் வகையில், நாம் அனைவரும் இணைந்து சிறந்த சூழலை ஏற்படுத்த வேண்டும் என்று அவர் கூறினார். மகளிருக்கு அதிகாரமளித்தல் என்பது சமூக நீதி மட்டுமல்ல என்றும், பொருளாதார மேம்பாட்டுக்கு மிக முக்கியமானது என்றும் அவர் தெரிவித்தார். பணியாளர் எண்ணிக்கையில் பெண்களின் குறைந்த பங்களிப்பு நாட்டின் ஒட்டுமொத்த வளர்ச்சிக்கு தடையாக அமையும் என்றும் அவர் குறிப்பிட்டார்.
ஆண்,பெண் விகிதம் நாட்டின் சில பகுதிகளில் கவலையளிக்கும் வகையில் உள்ளது என்று அவர் கூறினார். நாட்டின் கல்வி அறிவு பெற்ற பகுதிகளில் கூட, பெண் சிசுக் கொலை நடைபெறுவது மோசமான உதாரணம் என்று அவர் தெரிவித்தார். இதுபோன்ற நிலைகளை மாற்றுவது அரசின் பொறுப்பு மட்டுமல்ல என்றும், ஒட்டுமொத்த சமூகமும் இதில் பங்களிக்க வேண்டும் என்றும் அவர் தெரிவித்தார்.
மகளிருக்கு என தனியான ஆணையம் ஏன் தேவை என்ற கேள்வி எழுவது குறித்து, குடியரசு தலைவர் குறிப்பிடுகையில், இன்று நமது சகோதரிகளும், மகள்களும் விண்வெளியில் பறப்பதுடன், ஆயுதப்படைகளிலும் முக்கிய பொறுப்புகளில் உள்ளதாக கூறினார். ஆனால், அதே சமயம் குடும்ப வன்முறை, பணியிடங்களில் துன்புறுத்தல்கள், பாலின பாகுபாடுகள் போன்றவற்றை அவர்கள் எதிர்கொள்வதாக தெரிவித்தார். பெண்களுக்கு எதிரான குறிப்பிட்ட பிரச்சனைகளை அணுகி அவற்றுக்கு தீர்வு காண்பதற்காகவே, தேசிய மகளிர் ஆணையம் செயல்படுவதாக குடியரசு தலைவர் கூறினார். நாட்டின் மக்கள் தொகையில் சரிபாதியாக உள்ள பெண்களுக்கு உரிய மரியாதையையும், உரிமைகளையும் வழங்க மகளிருக்கு தனி ஆணையம் தேவைப்படுவதாக அவர் தெரிவித்தார்.
மகளிரின் நிலை உயரும்போதுதான், தேசத்தின் ஒட்டுமொத்த வளர்ச்சியும் அதிகரிக்கும் என்றும் அவர் கூறினார். பாலின சமநிலையை ஏற்படுத்தவும், மகளிருக்கு அதிகாரம் அளிக்கவும், தேசிய மகளிர் ஆணையம் தொடர்ந்து முயற்சிகளை மேற்கொள்வதற்கு குடியரசு தலைவர் பாராட்டு தெரிவித்தார். மகளிர் தங்களது உரிமைகள் தொடர்பான விழிப்புணர்வுடன் இருக்க வேண்டும் என்று வலியுறுத்திய அவர், பிறருக்கும் இது தொடர்பான விழிப்புணர்வை ஏற்படுத்த வேண்டும் என்றும் அறிவுறுத்தினார்.
இந்த நிகழ்ச்சியில் மத்திய மகளிர் மற்றும் குழந்தைகள் மேம்பாட்டுத்துறை அமைச்சர் திருமதி ஸ்மிருதி இரானி உள்ளிட்டோர் பங்கேற்றனர்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1895096